Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 30 Ιανουαρίου 2020. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 427/27-1-2020 επίκαιρη ερώτηση του Βουλευτή Μεσσηνίας της Νέας Δημοκρατίας κ. Ιωάννη Λαμπρόπουλου προς τον Υπουργό Αγροτικής Ανάπτυξης και Τροφίμων, με θέμα: «Την τιμή του ελαιόλαδου και τα προβλήματα των ελαιοπαραγωγών». 2. Η με αριθμό 431/27-1-2020 επίκαιρη ερώτηση της Βουλευτού Καβάλας του Συνασπισμού Ριζοσπαστικής Αριστεράς κ. Σουλτάνας Ελευθεριάδου προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις αμπελοπαραγωγών Δήμου Παγγαίου». 3. Η με αριθμό 420/24-1-2020 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Αγροτικής Ανάπτυξης και Τροφίμων, με θέμα: «Οι αμυγδαλοπαραγωγοί του Νομού Λάρισας αξίζουν περισσότερα από τα «ψίχουλα» του Υπουργείου Αγροτικής Ανάπτυξης και Τροφίμων». 4. Η με αριθμό 426/27-1-2020 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάση προς τον Υπουργό Εργασίας και Κοινωνικών Υποθέσεων, με θέμα: «Προβλήματα με την αναγνώριση χρόνου υπηρεσίας των στελεχών των Ενόπλων Δυνάμεων». 5. Η με αριθμό 418/23-1-2020 επίκαιρη ερώτηση της Η΄ Αντιπροέδρου της Βουλής και Βουλευτού Β3΄ Νοτίου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Ανάπτυξης και Επενδύσεων, με θέμα: «Υπουργική απόφαση για τη λειτουργία τις Κυριακές συγκεκριμένων εμπορικών κέντρων στα Σπάτα Αττικής». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 433/28-1-2020 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εργασίας και Κοινωνικών Υποθέσεων, με θέμα: «Την άμεση λειτουργία του Κέντρου Διαλογής Ανακυκλώσιμων Υλικών Ηρακλείου». 2. Η με αριθμό 439/28-1-2020 επίκαιρη ερώτηση του Βουλευτή Β2 Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Οριστική διευθέτηση του κτηριακού προβλήματος των σχολείων που επλήγησαν από τον σεισμό του Ιουλίου στο Αιγάλεω και στην Πετρούπολη». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 1828/11-11-2019 ερώτηση του Βουλευτή Κέρκυρας του Κινήματος Αλλαγής κ. Δημητρίου Μπιάγκη προς τον Υπουργό Αγροτικής Ανάπτυξης και Τροφίμων, με θέμα: «Αξιοποίηση του κτηρίου του κτηνιατρικού εργαστηρίου Κέρκυρας». 2. Η με αριθμό 2809/20-12-2019 ερώτηση του Βουλευτή Β2 Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Αγροτικής Ανάπτυξης και Τροφίμων, με θέμα: «Συνθήκες εκτροφής στις ιχθυοκαλλιέργειες και επιπτώσεις στην υγεία και στο περιβάλλον». Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού: «Κύρωση του Μνημονίου Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Παιδείας, Πολιτισμού, Επιστημών και Τεχνολογίας της Ιαπωνίας». Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Υποδομών και Μεταφορών: 1. «Κύρωση του Μνημονίου Κατανόησης μεταξύ του Υπουργείου Υποδομών και Μεταφορών της Ελληνικής Δημοκρατίας και του Υπουργείου Εσωτερικών των Ηνωμένων Αραβικών Εμιράτων για την Αμοιβαία Αναγνώριση και Ανταλλαγή Αδειών Οδήγησης». 2. «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αλβανίας για την αμοιβαία αναγνώριση των αδειών οδήγησης». 3. «Κύρωση του Μνημονίου Κατανόησης μεταξύ του Υπουργείου Υποδομών και Μεταφορών της Ελληνικής Δημοκρατίας και της Ομοσπονδιακής Αρχής για τις Χερσαίες και Θαλάσσιες Μεταφορές των Ηνωμένων Αραβικών Εμιράτων για τις Διεθνείς Οδικές Μεταφορές Εμπορευμάτων και Επιβατών». Τα ανωτέρω νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στην Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεώς τους. Πρέπει να γίνει ενιαία συζήτηση επί των ανωτέρω συμφωνιών και να λάβουν τον λόγο όσοι έχουν αντίρρηση για πέντε λεπτά με ανοχή. Προσέξτε τώρα, γιατί είναι μία από τις ελάχιστες φορές που παίρνω την πρωτοβουλία να ερμηνεύσω λίγο διαφορετικά τον Κανονισμό εάν το επιθυμείτε. Στην ουσία επιφύλαξη έχει εκφράσει η Ελληνική Λύση, απ' ό,τι βλέπω, για όλα. Επίσης, επιφύλαξη έχει εκφράσει και το Κομμουνιστικό Κόμμα για την τρίτη κατά σειρά κύρωση. Επομένως, αρχικά θα πάρουν τον λόγο οι συνάδελφοι που έχουν εκφράσει αντίρρηση. Και επειδή ο χρόνος είναι μικρός - και είναι και ο Υπουργός - , αν κάποιος από τους υπολοίπους θέλει τον λόγο θα έχει στη διάθεση του πέντε λεπτά. Θα ρωτώ ένα - ένα κόμμα και ο εισηγητής του θα μπορεί να λάβει τον λόγο, άσχετα εάν έχει ψηφίσει υπέρ στην επιτροπή. Αυτή είναι η «παρέκκλιση» που κάνω. Ο χρόνος μάς φτάνει, με την έννοια ότι περίπου στις 13.00΄ θα έχουμε την ψηφοφορία για τη γνωστή τροπολογία. Συμφωνεί το Σώμα με την πρόταση που έκανα;
Συνεπώς το Σώμα συνεφώνησε ομοφώνως. Επομένως, ξεκινάμε κατ' αρχάς με το Κομμουνιστικό Κόμμα για την τρίτη σύμβαση που έχει αντίρρηση. Εάν έχετε να πείτε και για τις άλλες, μπορείτε.
Μία αναφορά θα γίνει, κύριε Πρόεδρε, σε ό,τι αφορά τις δύο πρώτες συμβάσεις.
Ορίστε, έχετε τον λόγο για πέντε λεπτά.
Στην επιτροπή, κύριε Πρόεδρε, είχαμε τοποθετηθεί θετικά σε ό,τι αφορά τις δύο πρώτες συμβάσεις σχετικά με τις άδειες οδήγησης, την κύρωση των συμβάσεων μεταξύ Ελλάδας - Αλβανίας και Ελλάδας - Ηνωμένων Αραβικών Εμιράτων. Θεωρούμε ότι αντιμετωπίζουν ένα πρόβλημα των μεταναστών εργαζομένων τόσο στη χώρα μας όσο και των Ελλήνων στις χώρες που αναφέρονται οι συμβάσεις. Γι' αυτό - όπως σας είπα - τοποθετούμαστε θετικά. Σε ό,τι αφορά την τρίτη σύμβαση, την κύρωση της σύμβασης μεταξύ της Ελλάδας και των Ηνωμένων Αραβικών Εμιράτων, που αφορά τις χερσαίες και θαλάσσιες μεταφορές, η συγκεκριμένη συμφωνία για την προώθηση των μεταφορών μεταξύ των δύο κρατών γίνεται σε μια περίοδο που υλοποιείται με γοργούς ρυθμούς η πολιτική της απελευθέρωσης της αγοράς των μεταφορών, με ιδιωτικοποιήσεις λιμανιών, σιδηροδρόμων, οδικών αξόνων, ενίσχυση της εφοδιαστικής αλυσίδας, από τα οποία ο λαός μας δεν έχει να κερδίσει σε τίποτα. Και μέσα σε αυτό το πλαίσιο οι μεταφορές, όπως και η διανομή και κατ' επέκταση η αποθήκευση εμπορευμάτων, είναι στα χέρια ντόπιων και ξένων μεγάλων επιχειρηματικών ομίλων, οι οποίοι κερδοφορούν σε βάρος τόσο των εργαζομένων στις μεταφορές - δείτε το καθεστώς εργασίας, τα εξαντλητικά ωράρια με πολλές ώρες στο τιμόνι - αλλά και γενικότερα σε βάρος της ικανοποίησης των αναγκών του λαού, ακόμα και σε βάρος της παραγωγικής βάσης της χώρας. Έτσι, λοιπόν, η σχέση που επιδιώκεται να αναπτυχθεί από τις αστικές τάξεις των δύο χωρών δεν συμπίπτει με τις σχέσεις των δύο λαών, παρά εντάσσεται στο πλαίσιο των έντονων ανταγωνισμών που αναπτύσσονται και ειδικότερα αυτήν την περίοδο στην περιοχή και κατ' επέκταση στη βάση βεβαίως των επιδιώξεων της Ευρωπαϊκής Ένωσης και του ΝΑΤΟ. Θα ψηφίσουμε «παρών» στην τρίτη σύμβαση, κύριε Πρόεδρε.
Ευχαριστώ, κύριε Λαμπρούλη, και για τη συντομία του χρόνου. Πάω τώρα στην Ελληνική Λύση, όπου για όλες εισηγητής, απ' ό,τι βλέπω, είναι ο κ. Βιλιάρδος.
Ευχαριστώ πολύ, κύριε Πρόεδρε. Βασικά εμείς έχουμε αντίρρηση στη δεύτερη σύμβαση που αφορά την Αλβανία. Σε σχέση με τις άδειες οδήγησης μεταξύ της Ελλάδας και της Αλβανίας για ανταλλαγή αδειών οδήγησης, θεωρούμε ότι ακολουθεί αρκετά χρόνια μετά το άνοιγμα των συνόρων και τη μετακίνηση του πληθυσμού. Άρα, μάλλον δεν συνδέεται με εξυπηρέτηση ιδιωτών, αλλά επιχειρήσεων, ειδικά όταν, όπως μας ενημέρωσε ο Υπουργός, πρόκειται εδώ για ιδιωτικές και επαγγελματικές άδειες οδήγησης. Απλά για τα στατιστικά θα αναφέρουμε ότι με τα στοιχεία του ΟΗΕ τετρακόσιες τριάντα χιλιάδες Αλβανοί διαμένουν στην Ελλάδα και τριάντα χιλιάδες Έλληνες στην Αλβανία. Ίσως όμως τα νούμερα να είναι μεγαλύτερα. Συνεχίζοντας, η σύμβαση για την ανταλλαγή αδειών οδήγησης ακολουθεί την αναγνώριση αδειών οδήγησης της Σερβίας. Αναρωτηθήκαμε, λοιπόν, μήπως έχει σχέση με τις διεθνείς μεταφορές από και προς τα λιμάνια της Ελλάδας. Είναι γνωστό, άλλωστε, πως η Ελλάδα οργώνεται από φορτηγά των γειτονικών χώρων. Σημειώνουμε εδώ πως την περίοδο Ιανουαρίου - Οκτωβρίου του 2018 οι ελληνικές εξαγωγές στην Αλβανία ανήλθαν σε 345,4 εκατομμύρια ευρώ και οι εισαγωγές σε 89,3 εκατομμύρια ευρώ, ενώ η Ελλάδα αποτελεί την τρίτη μεγαλύτερη προμηθεύτρια χώρα της Αλβανίας, μετά την Ιταλία και την Κίνα, όπως θα καταθέσω στα Πρακτικά στο τέλος της ομιλίας μου. Επίσης, θέλω να σημειώσω πως οι ελληνικές εταιρείες που είναι εγκατεστημένες στην Αλβανία υπερβαίνουν τις πεντακόσιες, όπως επίσης θα καταθέσω στα Πρακτικά, ενώ πολλές έχουν μεταφερθεί στην Αλβανία τα τελευταία χρόνια λόγω των οικονομικών συνθηκών, με την Ελλάδα να κατατάσσεται στη δεύτερη θέση όσον αφορά τις ξένες επενδύσεις στην Αλβανία, μετά την Ιταλία, με πέντε δισεκατομμύρια ευρώ, σύμφωνα με την ελληνική Πρεσβεία στα Τίρανα. Τέλος, να σημειώσουμε πως τα τελευταία χρόνια έχουν μεταφερθεί πολλές εταιρείες στη Βουλγαρία, μεταξύ των οποίων μεταφορικές. Υπολογίζεται πως οκτώ χιλιάδες μεταφορείς συμμετέχουν σε εταιρείες με έδρα τη Βουλγαρία, επειδή έχουν πολύ μικρότερη φορολογία, εισφορές, τέλη και ασφάλιση οχημάτων. Ανάλογο φαινόμενο συναντάται στη Σερβία, στα Σκόπια και στην Αλβανία, ενώ εκτιμάται πως δεκαπεντέμισι χιλιάδες φορτηγά έχουν μεταναστεύσει σε γειτονικές χώρες, διενεργώντας μεταφορές στην Ελλάδα. Έχουν μείνει μόλις τριάντα έξι χιλιάδες φορτηγά εδώ, με ενεργά κάτω από είκοσι χιλιάδες, όπως θα καταθέσουμε στα Πρακτικά. Επομένως, με τη συμμετοχή φορτηγών με ξένες πινακίδες στο μεταφορικό έργο στην Ελλάδα, ενδεχομένως με την πρόσληψη οδηγών με ελληνικές άδειες ή με τη μετακίνηση Ελλήνων μαζί με τις εταιρείες στη γειτονική χώρα και τη λήψη τοπικής άδειας οδήγησης, μειώνεται το όφελος για την ελληνική οικονομία. Εκτός τώρα από τα οικονομικά επακόλουθα, υπάρχουν και άλλα αρνητικά, όπως οι κίνδυνοι για την ασφάλεια. Για παράδειγμα, υπήρξαν συλλήψεις για πειραγμένους ταχογράφους σε φορτηγά με ξένες πινακίδες στην Ιόνια Οδό. Για το μεταναστευτικό: Για παράδειγμα, πρόσφατα εντοπίστηκε στην Ξάνθη φορτηγό ψυγείο με πινακίδες Βουλγαρίας που μετέφερε σαράντα έναν μετανάστες. Για το λαθρεμπόριο: Για παράδειγμα, έχει γίνει χρήση βυτιοφόρων με ξένες πινακίδες για λαθρεμπόριο καυσίμων, όπως θα καταθέσουμε στα Πρακτικά. Περαιτέρω ασφαλώς ένα από τα πλεονεκτήματα της Αλβανίας είναι το ότι μέσω της ελληνικής άδειας οδήγησης κάποιος έχει πρόσβαση και στην υπόλοιπη Ευρωπαϊκή Ένωση. Όμως, για την Ελλάδα υπάρχουν μόνο μειονεκτήματα, μεταξύ άλλων επειδή κάτι τέτοιο θα μπορούσε να οδηγήσει στη μείωση των μισθών των Ελλήνων φορτηγατζήδων μέσω της πρόσληψης προσωπικού από την Αλβανία και, επίσης, πιθανόν στη μετεγκατάσταση ελληνικών μεταφορικών εταιρειών στην Αλβανία και στη γρήγορη λήψη άδειας για Έλληνες οδηγούς, ένα ενδεχόμενο που θα μείωνε το μεταφορικό έργο και τα σχετικά έσοδα της ελληνικής οικονομίας ακόμη και αν είμαστε εξασφαλισμένοι όσον αφορά τις διαδικασίες λήψης άδειας οδήγησης στην Αλβανία και το ότι επαρκούν για την Ελλάδα. Εύλογα θα καταψηφίσουμε το συγκεκριμένο νομοσχέδιο για την Αλβανία, ενώ έχουμε υπερψηφίσει τα δύο άλλα. Σας ευχαριστώ πολύ.
Ωραία. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθητές και μαθήτριες και τρεις εκπαιδευτικοί συνοδοί από το 2ο Γυμνάσιο Αγίας Βαρβάρας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τώρα θα το πάμε ανάποδα απ' ό,τι συνήθως. Ρωτώ τον κ. Λογιάδη αν θέλει να τοποθετηθεί για πέντε λεπτά.
Όχι, κύριε Πρόεδρε.
Πάω στο Κίνημα Αλλαγής. Κύριε Γκόκα, θέλετε να λάβετε τον λόγο;
Όχι, κύριε Πρόεδρε.
Έρχομαι στον ΣΥΡΙΖΑ. Κατ' αρχάς, ο κ. Μεϊκόπουλος που θα μιλήσει για την τρίτη σύμβαση. Θέλετε να λάβετε τον λόγο;
Όχι, κύριε Πρόεδρε.
Κύριε Ζαχαριάδη, θέλετε τον λόγο;
Όχι, κύριε Πρόεδρε.
Κύριε Μπουτσικάκη, θέλετε τον λόγο;
Όχι, κύριε Πρόεδρε.
Κύριε Υπουργέ, έχετε τον λόγο για πέντε λεπτά.
Κύριε Πρόεδρε, θα χρειαστώ λιγότερο χρόνο, διότι ούτως ή άλλως νομίζω ότι επί των δύο πρώτων κυρώσεων υπάρχει σχεδόν ομοφωνία, διότι είναι κατά πλειοψηφία. Ακούστηκαν κάποιες σκέψεις από πλευράς της Ελληνικής Λύσης για διάφορα ζητήματα. Εγώ θα ήθελα μόνο να αναφερθώ σε ένα τυπικό ζήτημα, ότι πράγματι και οι τρεις κυρώσεις έρχονται στη Βουλή με πολύ γρήγορη διαδικασία με την έννοια ότι ήταν συμβάσεις οι οποίες άλλες εκκρεμούσαν από το 2017, η δεύτερη είχε υπογραφεί το 2018 και η τρίτη στις αρχές του 2019 και αυτό δείχνει μια ταχύτητα όσον αφορά το νομοθετικό έργο. Τώρα, όσον αφορά κάποιες ανησυχίες που εκφράστηκαν: Κατ' αρχάς, να πω ότι όσον αφορά την πρώτη, δηλαδή μεταξύ της Ελληνικής Δημοκρατίας και των Ηνωμένων Αραβικών Εμιράτων, εκφράστηκα και στην επιτροπή ότι αφορά βεβαίως ακόμα και περιπτώσεις Ελλήνων οι οποίοι λόγω της κρίσης έφυγαν και μετανάστευσαν στα Ηνωμένα Αραβικά Εμιράτα και έπρεπε να επιστρέψουν μετά στη χώρα τους όπου οι συνθήκες καλυτερεύουν, με αποτέλεσμα με αυτόν τον τρόπο στην ουσία να τους διευκολύνουμε και να μην τους βάζουμε σε μια διαδικασία εκ νέου να προχωρούν στην έκδοση του διπλώματος. Όσον αφορά τη δεύτερη συμφωνία μεταξύ Ελλάδας και Αλβανίας, θα ήθελα να υπενθυμίσω και στους αγαπητούς συναδέλφους ότι, μεταξύ άλλων, αφορά και τους Έλληνες της Αλβανίας, την ελληνική μειονότητα της Αλβανίας, δηλαδή τους Βορειοηπειρώτες, οι οποίοι επιλέγουν να επιστρέψουν στην πατρίδα τους και να εγκατασταθούν εδώ. Άρα, κύριε συνάδελφε, με αυτόν τον τρόπο τους διευκολύνουμε, μεταξύ άλλων, να μην τους βάζουμε σε αυτήν τη διαδικασία εκ νέου να εκδίδουν μια άδεια οδήγησης. Επίσης, να θυμίσω ότι προς διευκόλυνση ήδη από το 2008 έχει ήδη μεταφραστεί η ύλη των εξετάσεων των υποψηφίων οδηγών και στην αλβανική γλώσσα, ακριβώς για να μπορούν να διευκολυνθούν οι Αλβανοί υπήκοοι οι οποίοι ζουν στη χώρα μας. Πολύ σύντομα, κύριε Πρόεδρε, όσον αφορά την τελευταία συμφωνία. Νομίζω ότι εκφράστηκα και στην επιτροπή ότι πρόκειται για μια συμφωνία μεταξύ Ελλάδος και Ηνωμένων Αραβικών Εμιράτων η οποία είναι αμοιβαία και για τα δύο μέρη κοινώς επωφελής, με αποτέλεσμα με μια χώρα, όπως είναι τα Ηνωμένα Αραβικά Εμιράτα, με την οποία έχουμε και μια στρατηγική σχέση σε πάρα πολλά σημεία και σε πάρα πολλούς τομείς, αυτό να διευκολύνει ακόμη πιο πολύ τη συνεργασία. Βλέπετε συνολικά τι συμβαίνει και στην ευρύτερη περιοχή της Ανατολικής Μεσογείου και νομίζω ότι, τουλάχιστον, με τη συγκεκριμένη χώρα, κύριε συνάδελφε, υπάρχει μια, αν θέλετε, στρατηγική επιλογή να υπάρχει και μια εμβάθυνση των σχέσεων. Ευχαριστώ πολύ.
Έχει ζητήσει τον λόγο, αλλιώς ήμασταν έτοιμοι για την ψηφοφορία, ο Πρόεδρος της Ελληνικής Λύσης, ο κ. Βελόπουλος. Κύριε Βελόπουλε, με την έννοια - προφανώς ακούσατε στο γραφείο σας - που είπα για την παραβίαση του Κανονισμού εκ μέρους μου, έχετε τον λόγο για πέντε λεπτά.
Πέντε, τι να κάνουμε, κύριε Πρόεδρε. Χαίρομαι, όμως, που είστε εσείς πάνω στην Έδρα σήμερα, κύριε Κακλαμάνη. Κύριε Υπουργέ, στη ζωή αυτή, αλλά και στον πλανήτη και στις διεθνείς σχέσεις, οι όποιες συμφωνίες γίνονται επ' ωφελεία των δύο μερών. Προέρχομαι από ένα χωριό, τον Αξό Γιαννιτσών, που πριν από είκοσι χρόνια είχαμε τριακόσιες νταλίκες. «ΑΞΟΣ TRANS», «ΠΕΛΛΑ TRANS», «ΓΙΑΝΝΙΤΣΑ TRANS». Κυκλοφορούσαν σ' όλη την Ευρώπη. Κάνατε τα αδύνατα δυνατά, εσείς ως κυβέρνηση και το ΠΑΣΟΚ εκείνη την περίοδο και τους αφανίσατε. Τώρα τι κάνετε; Δίνετε το δικαίωμα να έρχονται εδώ οι Αλβανοί, όπως και οι Βούλγαροι και οι Ρουμάνοι, λόγω Ευρωπαϊκής Ενώσεως, να μεταφέρουν λαθρομετανάστες, γάλα παράνομο από τη Βουλγαρία, το οποίο βαφτίζεται ελληνικό, να χρησιμοποιούμε βουλγαρικές πινακίδες, φορτηγά. Κόβετε, δηλαδή, δουλειά από τους Έλληνες. Το έχετε καταλάβει; Και να σας πω και κάτι, κύριε Υπουργέ. Να πω ότι κερδίσαμε κάτι, να κάνουμε και μία έκπτωση στις όποιες αξίες μας. Το πόρισμα του Κατσίφα, αφού μιλάμε για την Αλβανία, έχει βγει; Εδώ διώκεται η μάνα του και εσείς δίνετε στην Αλβανία το δικαίωμα να μπει και στην Ευρωπαϊκή Ένωση. Ανησύχησε ο Πρωθυπουργός, όταν ο Μακρόν έθεσε βέτο και για τα Σκόπια και για την Αλβανία. Της δίνετε της Αλβανίας, συνεχώς, τροφή για να διεκδικεί. Δεν καταλαβαίνω τον λόγο. Δεν ζητάτε τίποτα ως Κυβέρνηση από την άλλη πλευρά; Εσείς ως Κυβέρνηση - και προς τιμή σας, ήταν και ο κ. Κακλαμάνης εδώ τότε - καθορίσατε ΑΟΖ με την Αλβανία το 2008-2009. Δεν ήσασταν εδώ εσείς. Και έλεγα στην κ. Μπακογιάννη «πάρτε δεσμεύσεις να υλοποιηθεί». Οι Αλβανοί μπαμπέσικα μας φέρθηκαν, πήγαν στο Συνταγματικό Δικαστήριο και κατέρριψαν τη συμφωνία μας. Έχετε καταλάβει ότι τους δίνετε συνεχώς κίνητρα να περνάνε αυτοί καλά και εμείς χειρότερα; Ένα ακόμη ερώτημα. Με τις δηλώσεις περιουσιών στη Χειμάρρα, τι κάνει η Κυβέρνησή σας; Τους δίνετε, τους δίνετε, τους δίνετε, τους βάζετε στην Ευρώπη και τους παρέχετε ένα σωρό παροχές. Ακόμη και αυτήν τη μικρή παροχή να εργάζονται στην Ελλάδα Αλβανοί με αλβανικά φορτηγά, με αλβανικές άδειες και μιλάμε για μια χώρα που ξέρετε με ποιο τρόπο βγαίνει η άδεια. Μη σας πω πώς, ψάξτε το λίγο παραπάνω, ταχύρρυθμα τις βγάζουν. Είναι μια χώρα που το ναρκεμπόριο, αλλά και η διαφθορά είναι πρωτεύων λόγος ύπαρξης. Πώς το κάνατε αυτό; Να βάλουμε, δηλαδή, καρμανιόλες στους δρόμους μας; Πώς γίνονται αυτά τα πράγματα στο ελληνικό Κοινοβούλιο και όλοι να συμφωνούν, εγώ δεν το καταλαβαίνω; Ούτε μία αναφορά στις προκλήσεις της Αλβανίας. Μία, να ακούσω εδώ μέσα! Γιατί να τους δώσω αυτήν την παροχή; Εξηγήστε μου τον λόγο, αφού οι δικοί μας δεν κερδίζουν τίποτα. Είναι ερωτήματα που σε διμερές επίπεδο, όταν δίνεις κάτι, πρέπει να πάρεις και κάτι. Δεν μπορεί να είμαστε εμείς, οι Έλληνες, τα κορόιδα. Δεν γίνεται! Και σας επαναλαμβάνω ότι για την υπόθεση του Κατσίφα, τη δολοφονία του Κατσίφα, δεν έχουμε πόρισμα, δεν βρήκαμε τι έγινε. Θα μου πείτε ότι υπήρχαν άνθρωποι του ΣΤΡΙΖΑ που έλεγαν ότι ήταν τρελός και παλαβός ο αείμνηστος, που αγαπούσε απλά την Ελλάδα, αλλά από την άλλη να πω ότι και η μάνα του διώκεται και δεν κάνετε κάτι. Τους τα δίνετε όλα. Για το βέτο, θέλετε να το πάρετε πίσω. Γιατί; Ας καθορίσουν ΑΟΖ, ας συμφωνήσουν σε αυτό που υπέγραψαν και μετά να τους δώσουμε και άδειες φορτηγών και νταλίκες και αεροπλάνα. Να τους βοηθήσουμε; Ναι. Τους δίνουμε στρατιωτικό εξοπλισμό για να προστατεύουμε τον εναέριο χώρο και αυτών και των Σκοπιανών. Γιατί, όταν αυτοί προκαλούν και μας προσβάλουν; Πηγαίνετε στη Χειμάρρα να δείτε πώς έχουν δημεύσει περιουσίες Βορειοηπειρωτών. Έχετε ρωτήσει Βορειοηπειρώτες; Τους έχετε μαντρώσει τους Βορειοηπειρώτες σε κομματικούς συλλόγους ΠΑΣΟΚ, ΣΥΡΙΖΑ, Νέα Δημοκρατία και τους κοροϊδεύετε, διότι δεν κάνετε το παραμικρό. Να δώσουμε! Σε όλο τον κόσμο να δώσουμε, αλλά όταν μόνο η Ελλάδα δίνει και δεν παίρνει τίποτα, είναι το κορόιδο του πλανήτη. Γι' αυτό και διαφωνούμε. Είναι επί της ουσίας η άρνησή μας. Δεν είναι για τις άδειες των φορτηγών μόνο που θα κινδυνεύει η ζωή μας ή θα μπαίνουν εδώ λαθρομετανάστες. Σας είπα ότι συνελήφθησαν προηγουμένως, όπως έλεγε ο κύριος εισηγητής, με βουλγαρικό αυτοκίνητο σαράντα λαθρομετανάστες. Προχθές! Πριν από μία εβδομάδα άλλα δύο φορτηγά με λαθρομετανάστες με βουλγαρικές πινακίδες. Παράνομα γάλατα. Δεν το καταλαβαίνω πραγματικά. Ίσως το δικό μου το μυαλό να μην πλησιάζει τη δική σας ευφυΐα - μπορεί να είσαστε πιο έξυπνοι εσείς από εμάς - αλλά εμείς τουλάχιστον λέμε κάτι. Υπάρχει ο κομματικός πατριωτισμός, αλλά υπάρχει και η εθνική λογική. Επιλέξτε την εθνική λογική επιτέλους ως Κυβέρνηση. Κυβερνάτε τον τόπο. Σας κορόιδεψαν μια φορά οι Αλβανοί, σας φέρθηκαν μπαμπέσικα και συνεχίζετε το ίδιο βιολί. Όταν όμως κοροϊδεύουν εσάς, κοροϊδεύουν την πατρίδα μας, την Ελλάδα μας. Απαιτήστε για τον Κατσίφα, απαιτήστε για τις περιουσίες των Βορειοηπειρωτών και να συζητήσουμε ό,τι θέλετε. Έτσι, όμως, «αρπακολλατζίδικα» δεν μπορούμε να συναινέσουμε. Σας ευχαριστώ πάρα πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής είκοσι τέσσερις μαθητές και μαθήτριες και τρεις εκπαιδευτικοί συνοδοί από το 6ο Δημοτικό Σχολείο Αρτέμιδος. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ο κύριος Υπουργός έχει τον λόγο για τρία λεπτά, αν θέλει να απαντήσει, και μετά θα ξεκινήσει η ψηφοφορία. Ορίστε, κύριε Υπουργέ.
Κύριε Πρόεδρε, άκουσα με πολύ μεγάλη προσοχή την τοποθέτησή σας. Επειδή δεν ήσασταν στην Αίθουσα προηγουμένως, θέλω να σας πω ότι αναφέρθηκα σ' ένα πολύ συγκεκριμένο ζήτημα όσον αφορά στην αμοιβαία συμφωνία με την Αλβανία. Καταψηφίζοντας τη συμφωνία το κόμμα σας, στην ουσία αρνείστε στους ομοεθνείς μας Βορειοηπειρώτες να αναγνωρίζονται οι άδειές τους. Άρα, το ποιος κάνει εθνική πολιτική, μεταξύ άλλων, είναι γνωστό και δυστυχώς, με αυτήν την πράξη σας καταφέρεστε εναντίον ενός μικρού ποσοστού Αλβανών, κατά τα άλλα, αλλά στην ουσία Βορειοηπειρωτών, ομοεθνών μας, που μ' αυτόν τον τρόπο δεν έχουν το δικαίωμα να τους αναγνωριστούν οι άδειές τους.
Κύριε Πρόεδρε, θα μου δώσετε τον λόγο μετά επί προσωπικού.
Όχι, δεν είναι προσωπικό. Σας απάντησα επί πολιτικής. Όσον αφορά στις βουλγαρικές πινακίδες, στις οποίες αναφερθήκατε, νομίζω ότι δεν χρειάζεται να πω σ' αυτήν την Αίθουσα ότι πρόκειται περί ευρωπαϊκού κράτους, κράτους - μέλους της Ευρωπαϊκής Ένωσης και άρα, εκ των πραγμάτων, υπάρχει η ελευθερία, όσον αφορά στη διακίνηση - μεταξύ άλλων - υπηρεσιών, προσώπων και αγαθών. Συνεπώς, σε κάθε περίπτωση δεν μπορεί κάποιος να τους απαγορεύσει τη διακίνηση. Σε κάθε περίπτωση, όμως, μπορούμε να κάνουμε μια ολόκληρη συζήτηση σ' ένα τρίτο θέμα, στο οποίο αναφερθήκατε, όσον αφορά στα εθνικά θέματα, αλλά σίγουρα δεν αποτελεί θέμα της παρούσας συζήτησης. Σας ευχαριστώ πολύ.
Ωραία. Δεν μπορούμε να απαγορεύσουμε τις βουλγαρικές πινακίδες. Τη διακίνηση, όμως, λαθραίων μέσω βουλγαρικών πινακίδων οφείλουμε να την απαγορεύσουμε. Κύριε Βελόπουλε, έχετε τον λόγο για ένα λεπτό και θα κλείσουμε τη συζήτηση.
Κύριε Υπουργέ, κάνατε ένα λάθος. Απήντησε ήδη ο Πρόεδρος της Βουλής. Σας απάντησα διαφορετικά εγώ. Εγώ ξέρω ότι από την Ολλανδία, για να πάνε στη Γερμανία, όταν υπήρξε ένα πρόβλημα, υπήρχαν κανονικά οι έλεγχοι των φορτηγών των Ολλανδών, όταν είχαν το πρόβλημα με τα κοτόπουλα. Μη μου λέτε, λοιπόν, ότι δεν γίνεται. Πρέπει να γίνονται οι έλεγχοι.
Δεν είπα αυτό το πράγμα.
Άρα, να γίνονται οι έλεγχοι. Από την άλλη, ειλικρινά συναισθηματικά, με αυτό που μου λέτε έχετε απόλυτο δίκιο. Στερούμε το δικαίωμα εμείς από τους Βορειοηπειρώτες - δέκα, δεκαπέντε - να γίνουν οδηγοί φορτηγών. Ένας, δεκαπέντε, δεν με ενδιαφέρει. Εσείς στερείτε το δικαίωμα σύνταξης στους Βορειοηπειρώτες! Χαμογελάτε.
Καθόλου.
Κάντε πρώτα, λοιπόν, τη σύνταξη των Βορειοηπειρωτών, δείτε τα αιτήματά τους, υλοποιήστε τα και ελάτε να συζητήσουμε για το εάν θέλει να γίνει οδηγός νταλίκας ένας Βορειοηπειρώτης. Συντάξεις δεν μπορούν να πάρουν από την Ελλάδα οι Βορειοηπειρώτες. Για ψάξτε το θέμα.
Ωραία. Μην πάμε στις συντάξεις τώρα.
Μη μου λέτε, λοιπόν, κύριε Υπουργέ, πράγματα που δεν ξέρετε. Ευχαριστώ πολύ.
Κηρύσσεται περαιωμένη η συζήτηση επί της αρχής και των άρθρων των σχεδίων νόμου του Υπουργείου Υποδομών και Μεταφορών: 1) «Κύρωση του Μνημονίου Κατανόησης μεταξύ του Υπουργείου Υποδομών και Μεταφορών της Ελληνικής Δημοκρατίας και του Υπουργείου Εσωτερικών των Ηνωμένων Αραβικών Εμιράτων για την Αμοιβαία Αναγνώριση και Ανταλλαγή Αδειών Οδήγησης». 2) «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αλβανίας για την αμοιβαία αναγνώριση των αδειών οδήγησης». 3) «Κύρωση του Μνημονίου Κατανόησης μεταξύ του Υπουργείου Υποδομών και Μεταφορών της Ελληνικής Δημοκρατίας και της Ομοσπονδιακής Αρχής για τις Χερσαίες και Θαλάσσιες Μεταφορές των Ηνωμένων Αραβικών Εμιράτων για τις Διεθνείς Οδικές Μεταφορές Εμπορευμάτων και Επιβατών». Η ψήφιση τους θα γίνει χωριστά. Η ψηφοφορία θα γίνει ηλεκτρονικά, αλλά ψηφίζουν μόνο οι εισηγητές και οι ειδικοί αγορητές. Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση του Μνημονίου Κατανόησης μεταξύ του Υπουργείου Υποδομών και Μεταφορών της Ελληνικής Δημοκρατίας και του Υπουργείου Εσωτερικών των Ηνωμένων Αραβικών Εμιράτων για την Αμοιβαία Αναγνώριση και Ανταλλαγή Αδειών Οδήγησης». Θέλω να επισημάνω ότι η ψηφοφορία περιλαμβάνει την αρχή του νομοσχεδίου, το άρθρο πρώτο, το ακροτελεύτιο άρθρο, καθώς και το σύνολο του νομοσχεδίου. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας για την πρώτη σύμβαση.
Παρακαλώ να κλείσει το σύστημα της ηλεκτρονικής ψηφοφορίας για την πρώτη σύμβαση.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Υποδομών και Μεταφορών: «Κύρωση του Μνημονίου Κατανόησης μεταξύ του Υπουργείου Υποδομών και Μεταφορών της Ελληνικής Δημοκρατίας και του Υπουργείου Εσωτερικών των Ηνωμένων Αραβικών Εμιράτων για την Αμοιβαία Αναγνώριση και Ανταλλαγή Αδειών Οδήγησης» έγινε δεκτό ομόφωνα, σε μόνη συζήτηση, επί της αρχής, του άρθρου πρώτου, του ακροτελεύτιου άρθρου και επί του συνόλου και έχει ως εξής:
Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αλβανίας για την αμοιβαία αναγνώριση των αδειών οδήγησης». Παρακαλώ να ανοίξει το σύστημα της ηλεκτρονικής ψηφοφορίας.
Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Υποδομών και Μεταφορών: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αλβανίας για την αμοιβαία αναγνώριση των αδειών οδήγησης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση του Μνημονίου Κατανόησης μεταξύ του Υπουργείου Υποδομών και Μεταφορών της Ελληνικής Δημοκρατίας και της Ομοσπονδιακής Αρχής για τις Χερσαίες και Θαλάσσιες Μεταφορές των Ηνωμένων Αραβικών Εμιράτων για τις Διεθνείς Οδικές Μεταφορές Εμπορευμάτων και Επιβατών». Παρακαλώ να ανοίξει το σύστημα της ηλεκτρονικής ψηφοφορίας.
Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Υποδομών και Μεταφορών: «Κύρωση του Μνημονίου Κατανόησης μεταξύ του Υπουργείου Υποδομών και Μεταφορών της Ελληνικής Δημοκρατίας και της Ομοσπονδιακής Αρχής για τις Χερσαίες και Θαλάσσιες Μεταφορές των Ηνωμένων Αραβικών Εμιράτων για τις Διεθνείς Οδικές Μεταφορές Εμπορευμάτων και Επιβατών» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.
Το Σώμα παρέσχε τη ζητηθείσα εξουσιοδότηση. [[ΑΛΛΑΓΗ ΣΕΛΙΔΑΣ]] [[Να μπει η σελίδα 41α]] Κυρίες και κύριοι συνάδελφοι, θα διακόψουμε για λίγο τη συνεδρίαση. Σας παρακαλώ, στις 13.00΄ να είστε όλοι στην Αίθουσα - όσοι τουλάχιστον θέλετε - για την επόμενη ψηφοφορία.
Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στην ψήφιση επί του σχεδίου νόμου του Υπουργείου Εργασίας και Κοινωνικών Υποθέσεων: «Επίδομα γέννησης και λοιπές διατάξεις». Έχει υποβληθεί αίτηση διεξαγωγής ονομαστικής ψηφοφορίας επί της υπουργικής τροπολογίας με γενικό αριθμό 148 και ειδικό 12 του σχεδίου νόμου από Βουλευτές της Κοινοβουλευτικής Ομάδας του ΣΥΡΙΖΑ, της οποίας το κείμενο έχει ως εξής: ΠΡΟΕΔΡΕΥΩΝ (Νικήτας Κακλαμάνης Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας Βουλευτών, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Αβραμάκης Ελευθέριος. Παρών. Η κ. Αγαθοπούλου Ειρήνη - Ελένη. Παρούσα. Η κ. Αυγέρη Θεοδώρα (Δώρα). Παρούσα. Η κ. Βέττα Καλλιόπη. Παρούσα. Η κ. Γεροβασίλη Όλγα. Παρούσα. Ο κ. Γιαννούλης Χρήστος. Παρών. Ο κ. Ζαχαριάδης Κωνσταντίνος. Παρών. Ο κ. Θραψανιώτης Εμμανουήλ. Παρών. Ο κ. Μαμουλάκης Χαράλαμπος (Χάρης). Παρών. Ο. κ. Μεϊκόπουλος Αλέξανδρος. Παρών. Ο κ. Μπουρνούς Ιωάννης. Παρών. Ο κ. Μουζάλας Ιωάννης. Απών. Ο κ. Ξανθόπουλος Θεόφιλος. Παρών. Η κ. Πούλου Παναγιού (Γιώτα). Παρούσα. Ο κ. Σαρακιώτης Ιωάννης. Παρών. Η κ. Τελιγιορίδου Ολυμπία. Παρούσα. Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών. Συνεπώς διακόπτουμε τη συνεδρίαση για δέκα (10΄), λεπτά, σύμφωνα με τον Κανονισμό.
Κυρίες και κύριοι συνάδελφοι, συνεχίζεται η συνεδρίαση. Στο σημείο αυτό θα διεξαχθεί ηλεκτρονική ονομαστική ψηφοφορία επί της τροπολογίας με γενικό αριθμό 148 και ειδικό 12 του νομοσχεδίου. Παρακαλώ να ανοίξει το σύστημα της ηλεκτρονικής ψηφοφορίας.
Θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, των κ.κ. Κυριάκου Μητσοτάκη, Νικόλαου - Γεωργίου Δένδια, Μιλτιάδη Βαρβιτσιώτη, Νότη Μηταράκη, Χάρη Θεοχάρη, Κωνσταντίνου Καραμανλή, Κωνσταντίνου Βλάση, Χρήστου Σταϊκούρα, Κωνσταντίνου Χατζηδάκη, Σπυρίδωνος - Αδώνιδος Γεωργιάδη, Θεόδωρου Καράογλου, Ευριπίδη Στυλιανίδη, Φωτεινής Πιπιλή, Θεόδωρου Ρουσόπουλου, Θεοδώρας Μπακογιάννη, Δημήτριου Καιρίδη, Αναστάσιου Χατζηβασιλείου, Χαράλαμπου Αθανασίου, Γεώργιου Κατρούγκαλου και Αλέξανδρου Τριανταφυλλίδη, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει. Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.
Κυρίες και κύριοι συνάδελφοι, σας ενημερώνω ότι έχει έρθει στο Προεδρείο επιστολή του συναδέλφου κ. Γεωργίου Βαγιωνά, ο οποίος μας γνωρίζει ότι απουσιάζει από την ψηφοφορία και ότι αν ήταν παρών θα ψήφιζε «ΝΑΙ». [[ΑΛΛΑΓΗ ΣΕΛΙΔΑΣ]] [[Να μπει η σελίδα 75]] Επίσης, έχουν έρθει στο Προεδρείο επιστολές των συναδέλφων κ.κ. Γεωργίου Βαγιωνά, Ιωάννη Μουζάλα, Σουλτάνας Ελευθεριάδου, Σωκράτη Φάμελλου, Τρύφωνος Αλεξιάδη, Σωκράτη Βαρδάκη, Σταύρου Αραχωβίτη και Ευτυχίας Αχτσιόγλου, οι οποίοι μας γνωρίζουν ότι απουσιάζουν από την ψηφοφορία και ότι αν ήταν παρόντες θα ψήφιζαν «ΟΧΙ». Οι επιστολές αυτές, οι οποίες εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην ηλεκτρονική καταμέτρηση των ψήφων.
Κύριοι συνάδελφοι, πριν κλείσει το σύστημα της ηλεκτρονικής ψηφοφορίας, θα ήθελα να σας ενημερώσω ότι ο Βουλευτής του ΜέΡΑ25 κ. Κρίτων - Ηλίας Αρσένης μάς γνωστοποιεί με επιστολή του ότι λόγω ασθενείας δεν δύναται να παραστεί στη σημερινή συνεδρίαση της Ολομέλειας. Η προαναφερθείσα επιστολή καταχωρίζεται στα Πρακτικά και έχει ως εξής:
Παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ηλεκτρονικής ψηφοφορίας. Επί της τροπολογίας με γενικό αριθμό 148 και ειδικό 12: Εψήφισαν συνολικά 246 Βουλευτές. Υπέρ της τροπολογίας, δηλαδή «ΝΑΙ», ψήφισαν 156 Βουλευτές. Κατά της τροπολογίας, δηλαδή «ΟΧΙ, ψήφισαν 90 Βουλευτές. Ουδείς εψήφισε «ΠΑΡΩΝ». Συνεπώς η τροπολογία με γενικό αριθμό 148 και ειδικό 12 έγινε δεκτή ως έχει κατά πλειοψηφία. Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Μετά την ολοκλήρωση της ονομαστικής ηλεκτρονικής ψηφοφορίας, προχωρούμε στην ψήφιση του ακροτελεύτιου άρθρου και του συνόλου του νομοσχεδίου. Ερωτάται το Σώμα: Γίνεται δεκτό το ακροτελεύτιο άρθρο ως έχει;
Ναι.
Όχι.
Ναι.
Παρών.
Όχι.
Παρών.
Συνεπώς το ακροτελεύτιο άρθρο έγινε δεκτό ως έχει κατά πλειοψηφία. Συνεπώς το σχέδιο νόμου του Υπουργείου Εργασίας και Κοινωνικών Υποθέσεων: «Επίδομα γέννησης και λοιπές διατάξεις» έγινε δεκτό επί της αρχής και επί των άρθρων κατά πλειοψηφία. Προχωρούμε στην ψήφιση του νομοσχεδίου και στο σύνολο. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Όχι.
Ναι.
Παρών.
Όχι.
Παρών.
Συνεπώς το σχέδιο νόμου του Υπουργείου Εργασίας και Κοινωνικών Υποθέσεων: «Επίδομα γέννησης και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 13.35΄ λύεται η συνεδρίαση για αύριο, ημέρα Πέμπτη 30 Ιανουαρίου 2020 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.